b'\n_START_ARTICLE_\nSigourney Weaver\n_START_SECTION_\n\xc5\xbdivljenjepis\n_START_PARAGRAPH_\nNjen o\xc4\x8de je ameri\xc5\xa1ki televizijec Pat Weaver, mati pa angle\xc5\xa1ka igralka Elizabeth Inglis. Ime Sigourney je izbrala po eni od literarnih oseb v romanu Veliki Gatsby F. Scotta Fitzgeralda, saj ji kot najstnici ni bilo v\xc5\xa1e\xc4\x8d, da jo kli\xc4\x8dejo Susie. \xc5\xbde v \xc4\x8dasu dodiplomskega \xc5\xa1tudija angle\xc5\xa1\xc4\x8dine na Univerzi Stanford je za\xc4\x8dela igrati v \xc5\xa1tudentskih gledali\xc5\xa1kih predstavah, nato pa je magistrirala na dramski \xc5\xa1oli Univerze Yale in zaigrala v nekaj muzikalih re\xc5\xbeiserja Christopherja Duranga._NEWLINE_V filmu je debitirala z obrobno vlogo v drami Annie Hall (1977), zaslovela pa je \xc5\xbee dve leti po njej kot protagonistka Ellen Ripley v znanstvenofantasti\xc4\x8dni grozljivki Osmi potnik re\xc5\xbeiserja Ridleyja Scotta. Vlogo je ponovila tudi v treh nadaljevanjih: Osmi potnik 2 (1986), Osmi potnik 3 (1992) in Osmi potnik - Ponovno vstajenje (1997). Njen lik je predvsem v prvem delu pomenil precej\xc5\xa1en odstop od kli\xc5\xa1ejskih upodobitev \xc5\xbeensk kot \xc5\xbertev ali robotov, zna\xc4\x8dilnih za znanstveno fantastiko 20. stoletja, saj je bila mo\xc4\x8dna in kompleksna osebnost, povsem enakovredna mo\xc5\xa1kim likom, ki se spopadejo z naslovno po\xc5\xa1astjo. Poleg tega je nastopila v znanstvenofantasti\xc4\x8dnih uspe\xc5\xa1nicah Izganjalci duhov (1984) z nadaljevanjem (1989) in Avatar (2009)._NEWLINE_Sedemkrat je bila nominirana za zlati globus in prejela dva, za najbolj\xc5\xa1o glavno \xc5\xbeensko vlogo v dramskem filmu Gorile v megli ter najbolj\xc5\xa1o stransko \xc5\xbeensko vlogo v romanti\xc4\x8dni komediji Delovno dekle, oba za leto 1988. S tem je postala prva oseba z dvema zlatima globusoma za igro v istem letu. Je tudi dobitnica nagrade Bafte za najbolj\xc5\xa1o stransko \xc5\xbeensko vlogo v drami Ledena nevihta (1997) ter ve\xc4\x8dkratna nominiranka za emmyje in oskarje._NEWLINE_V zasebnem \xc5\xbeivljenju je znana kot okoljska aktivistka, predvsem kot aktivna podpornica sklada za gorile Dian Fossey. Z mo\xc5\xbeem, gledali\xc5\xa1kim re\xc5\xbeiserjem Jimom Simpsonom, ima h\xc4\x8di Charlotte (roj. 1990).'